
‘’Μνήμες και Δημιουργική Έκφραση’’ – Βιωματικό εργαστήριο γραφής για άτομα τρίτης ηλικίας
Αφιερωμένο στην αξιοποίηση των προσωπικών αναμνήσεων, ως πηγή έμπνευσης, επικοινωνίας και δημιουργικότητας είναι το βιωματικό εργαστήριο γραφής, με θέμα ‘’Μνήμες και Δημιουργική Έκφραση’’, που διοργανώνει για τους ανθρώπους της τρίτης ηλικίας ο Δήμος Κιλκίς, αύριο Παρασκευή 16 Οκτωβρίου, στον χώρο του ΚΑΠΗ. 
Στόχος του βιωματικού εργαστηρίου είναι να προσφέρει έναν ζεστό και φιλόξενο χώρο συνάντησης, έκφρασης και ανταλλαγής βιωμάτων. Οι συμμετέχοντες θα ανατρέξουν στις μνήμες των παιδικών τους χρόνων, ανακαλώντας εικόνες, μυρωδιές και στιγμές, που έχουν αφήσει το δικό τους αποτύπωμα στη ζωή τους. Θα έχουν την ευκαιρία να μετατρέψουν τις αναμνήσεις τους σε σύντομες αφηγηματικές ιστορίες, εμπλουτίζοντάς τες με στοιχεία φαντασίας και παραμυθιού. 
Μέσα από την αφήγηση, την ακρόαση και τη δημιουργική γραφή, επιδιώκεται η ενίσχυση της κοινωνικής αλληλεπίδρασης, η καλλιέργεια της δημιουργικής έκφρασης και η ανάδειξη της αξίας της προσωπικής μνήμης. Παράλληλα, η δράση προσφέρει τη δυνατότητα στους συμμετέχοντες να μοιραστούν εμπειρίες, να αναπτύξουν δεσμούς επικοινωνίας και να ανακαλύψουν τη χαρά που κρύβεται σε κάθε ιστορία ζωής.
Ο Δήμος Κιλκίς προσκαλεί τα άτομα τρίτης ηλικίας να συμμετάσχουν σε αυτή τη δημιουργική συνάντηση, όπου οι αναμνήσεις γίνονται ιστορίες και οι ιστορίες αφορμή για επικοινωνία, σύνδεση και έκφραση.
Το βιωματικό εργαστήριο θα συντονίσουν η Σοφία Κεσίδου, Προϊσταμένη του Τμήματος Κοινωνικής Πολιτικής και Ισότητας των Φύλων και η Έφη Κυριάκου, κοινωνική λειτουργός του Τμήματος.
